CELEX: 32016H0818(05)
Language: mt
Date: 2016-07-12 00:00:00
Title: Rakkomandazzjoni tal-Kunsill tat-12 ta' Lulju 2016 dwar il-Programm Nazzjonali ta' Riforma tal-Ġermanja għall-2016 u l-għoti ta' opinjoni tal-Kunsill dwar il-Programm ta' Stabbiltà tal-2016 tal-Ġermanja

18.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 299/19
            
         RAKKOMANDAZZJONI TAL-KUNSILL
   tat-12 ta' Lulju 2016
   dwar il-Programm Nazzjonali ta' Riforma tal-Ġermanja għall-2016 u l-għoti ta' opinjoni tal-Kunsill dwar il-Programm ta' Stabbiltà tal-2016 tal-Ġermanja
   (2016/C 299/05)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni tal-politika ekonomika (1), u partikolarment l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b'mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta' Novembru 2015, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għall-koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17-18 ta' Marzu 2016. Fis-26 ta' Novembru 2015, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih identifikat lill-Ġermanja bħala wieħed mill-Istati Membri li dwaru kellha titwettaq analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro. Din ir-Rakkomandazzjoni ġiet approvata mill-Kunsill Ewropew fit-18-19 ta' Frar 2016 u adottata mill-Kunsill fit-8 ta' Marzu 2016 (3). Bħala pajjiż li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, il-Ġermanja għandha tiżgura l-implimentazzjoni sħiħa u f'waqtha tar-Rakkomandazzjoni.
            
         
               (2)
            
            
               Ir-rapport tal-pajjiż għall-Ġermanja ġie ppubblikat fis-26 ta' Frar 2016. Dan ivvaluta l-progress li għamlet il-Ġermanja biex tindirizza r-rakkomandazzjonijiet speċifiċi għall-pajjiż adottati mill-Kunsill fl-14 ta' Lulju 2015 u l-progress tal-Ġermanja lejn il-miri Europa 2020 nazzjonali tagħha. Dan lesta wkoll l-analiżi fil-fond skont l-Artikolu 5 tar-Regolament (UE) Nru 1176/2011. Fit-8 ta' Marzu 2016, il-Kummissjoni adottat Komunikazzjoni li ppreżentat ir-riżultati tal-analiżi fil-fond. L-analiżi tal-Kummissjoni wasslitha biex tikkonkludi li l-Ġermanja għaddejja minn żbilanċi makroekonomiċi. B'mod partikolari, is-surplus kbir u persistenti fil-kont kurrenti jirrifletti surplus ta' tfaddil u investiment imrażżan kemm fis-settur privat kif ukoll f'dak pubbliku. Investiment domestiku dgħajjef ixekkel it-tkabbir potenzjali u d-dipendenza qawwija fuq id-domanda esterna tinvolvi riskji makroekonomiċi f'kuntest ta' domanda esterna kajmana. Is-surplus tal-kont kurrenti għandu wkoll, minħabba d-daqs tiegħu, implikazzjonijiet negattivi fuq il-prestazzjoni ekonomika taż-żona tal-euro. Jekk dan jiġi indirizzat permezz ta' aktar investiment ikabbar il-potenzjal għat-tkabbir tal-Ġermanja u jkun ta' għajnuna biex isostni l-irkupru fiż-żona tal-euro.
            
         
               (3)
            
            
               Fil-15 ta' April 2016, il-Ġermanja ppreżentat il-Programm ta' Stabbiltà tagħha tal-2016 u fid-29 ta' April 2016 ippreżentat il-Programm Nazzjonali ta' Riforma tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.
            
         
               (4)
            
            
               Rakkomandazzjonijiet speċifiċi rilevanti għall-pajjiż ġew indirizzati fl-ipprogrammar tal-Fondi Strutturali u ta' Investiment Ewropej għall-perijodu 2014-2020. Kif kien previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill (4), fejn ikun neċessarju li jingħata sostenn lill-implimentazzjoni tar-rakkomandazzjonijiet rilevanti tal-Kunsill, il-Kummissjoni tista' titlob lil Stat Membru li jirrieżamina u jipproponi emendi għall-Ftehim ta' Sħubija u għall-programmi rilevanti tiegħu. Il-Kummissjoni pprovdiet aktar dettalji dwar kif ser tuża din id-dispożizzjoni f'linji gwida dwar l-applikazzjoni tal-miżuri li jorbtu l-effettività tal-Fondi Strutturali u ta' Investiment Ewropej ma' governanza ekonomika soda.
            
         
               (5)
            
            Bħalissal-Ġermanja tinsab fil-parti preventiva tal-Patt ta' Stabbiltà u Tkabbir u soġġetta għar-regola tad-dejn. Fil-Programm ta' Stabbiltà tiegħu tal-2016, il-Gvern qed jippjana pożizzjoni baġitarja bilanċjata f'termini nominali matul il-perijodu 2016-2020. L-objettiv baġitarju fit-terminu medju — defiċit strutturali ta' 0,5 % tal-PDG — ser jibqa' jiġi ssodisfat b'marġni matul il-perijodu tal-programm. Skont il-Programm ta' Stabbiltà, il-proporzjon tad-dejn tal-amministrazzjoni pubblika mal-PDG hu mistenni li jonqos gradwalment għal 59
                   % fl-2020. Ix-xenarju makroekonomiku li fuqu huma msejsa dawn il-projezzjonijiet baġitarji, li ma ġiex approvat minn korp indipendenti, huwa plawsibbli. Abbażi tat-tbassir tar-rebbiegħa 2016 tal-Kummissjoni, il-bilanċ strutturali huwa mbassar li ser jirreġistra surplus ta' 0,4 % tal-PDG fl-2016 u fl-2017, aktar mill-objettiv baġitarju fit-terminu medju. Devjazzjonijiet possibbli fil-futur, inkluż biex jakkomodaw il-ħtiġijiet ta' investiment pubbliku, ser jiġu vvalutati fid-dawl tar-rekwiżit li jinżamm il-bilanċ strutturali skont l-objettiv baġitarju fit-terminu medju. Huwa previst li d-dejn gross jibqa' nieżel 'l isfel lil hinn mir-rekwiżiti tar-regola tad-dejn. Dan jagħti lok sabiex tingħata spinta lill-investiment pubbliku. Abbażi tal-valutazzjoni tiegħu tal-programm ta' stabbiltà u filwaqt li jqis it-tbassir tar-rebbiegħa 2016 tal-Kummissjoni, il-Kunsill huwa tal-opinjoni li l-Ġermanja hija mistennija tikkonforma mad-dispożizzjonijiet tal-Patt ta' Stabbiltà u Tkabbir.
         
               (6)
            
            
               Għalkemm il-gvern federali adotta diversi miżuri biex jiżdied l-investiment fl-infrastruttura fis-snin li ġejjin, dawn il-fondi għadhom ma jidhrux li qed joħolqu xejra sostenibbli ta' żieda fl-investiment pubbliku u li qed jilħqu l-ħtiġijiet tal-investiment fl-infrastruttura. Il-formazzjoni ta' kapital nett fiss baqgħet nettament negattiva fil-livell muniċipali, li tindika nuqqas ta' investiment. In-nefqa kumplessiva fl-edukazzjoni u fir-riċerka żdiedet biss bi ftit matul dawn l-aħħar snin u jista' jkun li ma laħqitx il-mira nazzjonali ta' 10 % tal-PDG fl-2015. Investiment kontinwu fl-edukazzjoni, fir-riċerka u fl-innovazzjoni huwa essenzjali biex tiġi żgurata l-pożizzjoni kompetittiva tal-Ġermanja fil-ġejjieni. Peress li l-baġit huwa mistennija li jibqa' bilanċjat f'termini nominali u strutturali fl-2016-2017, għad hemm biżżejjed spazju fiskali għal aktar investiment pubbliku, mingħajr ma jiksru r-regoli tal-Patt ta' Stabbiltà u Tkabbir u tat-trażżin tad-dejn nazzjonali. Ir-riforma tas-sistema tal-pensjonijiet tkun tikkontribwixxi biex tiġi żgurata s-sostenibbiltà fit-tul tal-finanzi pubbliċi. It-tfassil tal-ugwalizzazzjoni fiskali attwali huwa kumpless u għandu t-tendenza li jnaqqas l-inċentivi biex jitjieb id-dħul fil-Länder individwali. L-analiżi li għaddejja tar-relazzjonijiet fiskali federali tipprovdi opportunità biex jissaħħaħ il-qafas, inkluż billi jiġi żgurat biżżejjed investiment pubbliku fil-livelli kollha tal-gvern, speċjalment tal-muniċipalitajiet. Din il-proposta attwali ta' kompromess maqbula bejn il-Länder tinvolvi ugwalizzazzjoni fiskali orizzontali simplifikata. Madankollu, għadu mhux ċar f'termini ta' firda akbar bejn il-kompetenzi tal-infiq u ma jirnexxilux iżid l-awtonomija fid-dħul. Fl-istess ħin, strumenti alternattivi għall-finanzjament tradizzjonali mill-istat tal-infrastruttura tat-trasport, inkluż permezz ta' sħubiji pubbliċi privati, jintużaw biss b'mod limitat. Barra minn hekk, ir-responsabbiltajiet kumplessi tal-ippjanar bejn il-livelli differenti tal-gvern, l-ostakli marbutin mal-kapaċità amministrattiva u proċeduri ta' approvazzjoni komplikati huma kollha ta' ostaklu għall-investiment. Użu aktar effiċjenti tal-akkwist pubbliku wkoll jista' jkollu impatt pożittiv fuq l-investiment, peress li l-volum ta' sejħiet għal offerti ppubblikati madwar l-UE kollha għadu ferm taħt il-medja tal-UE.
            
         
               (7)
            
            
               Il-kumplessità tas-sistema tat-taxxa korporattiva għadha ta' ostaklu għall-investiment fis-settur privat, l-istess kif għadu għoli l-piż kumplessiv tat-taxxa fuq id-dħul fuq il-korporazzjonijiet, inkluż it-taxxa lokali fuq il-kummerċ (Gewerbesteuer) kif ukoll il-kontribuzzjoni ta' solidarjetà. Jinħolqu ineffiċjenzi mit-taxxa lokali fuq il-kummerċ minħabba l-inklużjoni ta' elementi mingħajr skop ta' qligħ fil-bażi tat-taxxa. Is-sistema tat-taxxa tiffavorixxi l-finanzjament tad-dejn aktar milli l-finanzjament tal-ekwità, bl-indikatur rilevanti fuq “id-distorsjoni lejn id-dejn” ikun it-tmien l-ogħla fl-Unjoni fl-2015. Is-sehem tat-taxxi fuq il-konsum li relattivament jiffavorixxu t-tkabbir u t-taxxi rikorrenti fuq il-proprjetà fit-tassazzjoni totali baqa' stabbli bejn l-2007 u l-2014, f'livell ta' madwar 28-29, li huwa baxx meta mqabbel ma' medja ta' madwar 32-33 % fl-Unjoni. Barra minn hekk, ix-xejra ta' żieda fit-taxxi fuq it-trasferiment ta' proprjetà immobbli kompliet, minflok intużaw aktar taxxi rikorrenti fuq il-proprjetà li huma inqas distorsivi. Il-passi meħuda biex jimmodernizzaw l-amministrazzjoni tat-taxxa kienu limitati għall-adozzjoni ta' leġislazzjoni mill-gvern federali li tissimplifika l-proċeduri tal-amministrazzjoni tat-taxxa. Skambju awtomatiku tad-data tat-taxxa bejn l-amministrazzjonijiet tat-taxxa tas-16-il Länder, li jista' jtejjeb l-effiċjenza tal-awditjar tat-taxxa, li għadu ma jeżistix. B'mod ġenerali, in-nuqqasijiet strutturali u d-dewmien fl-immodernizzar jirriżultaw fis-sottoprestazzjoni relattiva tal-amministrazzjoni tat-taxxa u ineffiċjenzi fil-ġbir tat-taxxa.
            
         
               (8)
            
            
               Il-kundizzjonijiet ta' finanzjament fil-Ġermanja ġeneralment huma favorevoli. Madankollu, is-suq tal-kapital ta' riskju għadu sottożviluppat f'paragun internazzjonali u l-kondizzjonijiet qafas relatati mat-taxxa jistgħu jkunu qegħdin jillimitaw id-daqs tiegħu. Aċċess aħjar għall-kapital ta' riskju huwa fattur importanti biex jistimula l-attività intraprenditorjali, inkluż f'setturi ta' teknoloġija avvanzata u servizzi b'għarfien intensiv. Il-gvern federali nieda firxa ta' miżuri biex jittejbu l-kundizzjonijiet tal-kapital ta' riskju u qed jiġu diskussi aktar miżuri. Barra minn hekk, analiżi tal-qafas regolatorju tal-kapital ta' riskju tista' tistimula l-investiment privat inkluż minn investituri barranin.
            
         
               (9)
            
            
               L-azzjoni ta' politika biex tistimula l-kompetizzjoni fis-setturi tas-servizzi, speċjalment fis-servizzi professjonali kienet limitata. Il-Ġermanja hija fost dawk l-Istati Membri b'livell għoli ta' ostakli regolatorji fis-servizzi. Regolamenti restrittivi tas-suq tal-prodotti jaffettwaw il-prezzijiet u l-produttività. Il-produttività tax-xogħol baxxa u l-ispejjeż addizzjonali (mark-ups) għolja jindikaw li fil-Ġermanja hemm lok konsiderevoli fejn titjieb il-prestazzjoni tas-servizzi professjonali. Il-problemi fis-servizzi tan-negozju jirriżultaw mir-rekwiżiti tal-awtorizzazzjoni, mir-restrizzjonijiet fuq l-attivitajiet multidixxiplinarji, mir-rekwiżiti tal-assigurazzjoni u mit-tariffi fissi. Għadhom ukoll jiġu imposti forma ġuridika u rekwiżiti fuq l-azzjonisti. Il-pjan ta' azzjoni ppreżentat mill-Ġermanja bħala riżultat tal-evalwazzjoni reċiproka tal-aċċess għal u l-prattika tal-professjonijiet regolati jipproponi biss għadd limitat ta' azzjonijiet, filwaqt li jidher ċar li hemm lok għal proposti aktar ambizzjużi.
            
         
               (10)
            
            
               Minkejja li ġeneralment il-prestazzjoni tas-suq tax-xogħol hija b'saħħitha ħafna, b'mod partikolari bil-qgħad f'livelli storikament baxxi, nuqqas ta' xogħol u ħiliet relatati mat-tixjiħ huma imminenti u jeħtieġu l-użu sħiħ tal-forza tax-xogħol eżistenti. Billi dawn ix-xejriet mhux biss joħolqu problemi fis-suq tax-xogħol, iżda wkoll għas-sostenibbiltà u l-adegwatezza tas-sistema tal-pensjonijiet, jidher li inċentivi aktar b'saħħithom biex wieħed jirtira aktar tard huma indispensabbli. Ir-rata tal-faqar fir-riskju fix-xjuħija (16,3 % fl-2014) hija aktar għolja mill-medja tal-UE (13,8 %) u r-rata ta' sostituzzjoni tal-iskema tal-pensjoni statutorja qed titnaqqas gradwalment, filwaqt li rati ta' parteċipazzjoni fi skemi tal-pensjoni tat-tieni u tat-tielet pilastru huma baxxi wisq biex jitnaqqas dan ir-riskju. L-għadd ta' benefiċjarji li jirċievu dħul minimu skont it-test tal-mezzi għal dawk irtirati kważi rdoppja bejn l-2003 u l-2014. Madankollu, għadhom ma ġewx formalizzati proposti biex jitjiebu l-inċentivi għal irtirar aktar tard (Flexi-Rente). Għad irridu naraw kemm dawn jistgħu jkunu effikaċi biex ipattu għall-inċentivi għall-irtirar kmieni li ddaħħlu fl-2014.
            
         
               (11)
            
            
               Il-potenzjal tas-suq tax-xogħol ta' ċerti gruppi, partikolarment nisa u persuni bi sfond ta' migrazzjoni, għadu mhux utilizzat biżżejjed u għadhom jeżistu diżinċentivi għax-xogħol, speċjalment għal min għandu t-tieni sors ta' dħul. Karatteristiċi speċifiċi tas-sistema tat-taxxa u tal-assigurazzjoni tas-saħħa jiskoraġġixxu li min għandu t-tieni sors ta' dħul milli jieħu impjieg jew milli jżid l-għadd ta' sigħat li jaħdem. Dan jikkontribwixxi għal proporzjon baxx ta' nisa li jaħdmu full-time kif ukoll għal fatt li l-għadd medju ta' sigħat li jaħdmu n-nisa huwa fost l-inqas fl-Unjoni, minkejja rata għolja ta' nisa f'impjieg. Għalkemm kien hemm xi ftit tat-transizzjoni minn impjiegi żgħar għal impjiegi standard bħala effett sekondarju tal-introduzzjoni tal-paga minima, l-impjiegi żgħar xorta għadhom jammontaw għal madwar seba' miljun impjegat (li minnhom 5 miljuni għandhom impjieg żgħir bħala l-uniku impjieg bħala qligħ tagħhom). L-eżenzjoni tal-impjiegi żgħar mit-taxxa fuq l-introjtu personali — u f'ħafna każijiet mill-kontribuzzjonijiet soċjali kollha tal-impjegati — tista' tiskoraġġixxi lill-ħaddiema milli jibdlu għal impjieg b'paga ogħla mil-limitu tal-impjiegi żgħar ta' EUR 450 fix-xahar. Dan id-disinċentiv f'ħafna każijiet huwa saħansitra aktar qawwi għall-konjuġi suġġetti għal tassazzjoni fuq l-introjtu konġunt. L-impatt pożittiv fuq l-introjtu u l-konsum tal-unitajiet domestiċi miż-żieda żgħira f'diversi benefiċċji u l-kumpens tal-pressjoni fiskali jista' jkun fil-biċċa l-kbira mxejjen minn kontribuzzjonijiet soċjali ogħla mill-impjegati. Il-porzjon tat-taxxa fil-livell tal-paga minima huwa għoli meta mqabbel ma' Stati Membri oħrajn, u dan jirriżulta f'inqas introjtu għal min jinsab lejn il-qiegħ tas-skala pagi. Jekk jitnaqqsu l-kontribuzzjonijiet tas-sigurtà soċjali tal-impjegati jew it-taxxa fuq l-introjtu personali, inkluż permezz ta' benefiċċji jew rifużjonijiet immirati, dan il-porzjon tat-taxxa jonqos u b'hekk jiżdied l-introjtu disponibbli għall-ħaddiema b'paga baxxa u jiżdiedu l-possibbiltajiet tal-konsum.
            
         
               (12)
            
            
               L-influss kbir ta' refuġjati ta' matul l-aħħar sena għandu għadd ta' konsegwenzi soċjali u ekonomiċi għall-Ġermanja. Filwaqt li fit-terminu l-qasir l-influss tar-refuġjati huwa mistenni li jżid in-nefqa pubbliku u joħloq aktar domanda domestika, u b'hekk jiżdied il-PDG, l-effett fuq terminu medju għall-impjiegi u t-tkabbir jiddependi fuq l-integrazzjoni b'suċċess tar-refuġjati fis-suq tax-xogħol u fis-soċjetà, inkluż permezz ta' appoġġ edukattiv. Din il-kwistjoni hija importanti ħafna fuq l-aġenda politika kemm fil-livell tal-UE kif ukoll f'dak tal-Istati Membri u ser isir monitoraġġ tagħha u ser tiġi analizzata mill-qrib, inkluż fir-rapport tal-pajjiż tal-2017.
            
         
               (13)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Ġermanja u ppublikatha fir-rapport tal-pajjiż tal-2016. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Ġermanja fis-snin preċedenti. Hija qieset mhux biss ir-rilevanza tagħhom għas-sostenibbiltà tal-politika fiskali u soċjoekonomika fil-Ġermanja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-UE billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet Nri (1) sa (3) ta' hawn taħt.
            
         
               (14)
            
            
               Fid-dawl ta' din il-valutazzjoni, il-Kunsill eżamina l-Programm ta' Stabbiltà, u huwa tal-opinjoni (5) li l-Ġermanja hija mistennija tikkonforma mal-Patt ta' Stabbiltà u Tkabbir.
            
         
               (15)
            
            
               Fid-dawl tal-analiżi fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet Nri (1) sa (3) ta' hawn taħt,
            
         B'DAN JIRRAKKOMANDA li l-Ġermanja tieħu azzjoni fl-2016 u fl-2017 biex:
   
               1.
            
            
               Tikseb xejra sostnuta 'l fuq fl-investiment pubbliku, speċjalment fl-infrastruttura, fl-edukazzjoni, fir-riċerka u fl-innovazzjoni, filwaqt li jiġi rrispettat l-objettiv fuq terminu medju. Ittejjeb it-tfassil tar-relazzjonijiet fiskali federali, bil-ħsieb li jiżdied l-investiment pubbliku, speċjalment fil-livell muniċipali.
            
         
               2.
            
            
               Tnaqqas l-ineffiċjenzi fis-sistema tat-taxxa, b'mod partikolari billi tanalizza t-taxxa korporattiva u t-taxxa lokali fuq il-kummerċ, timmodernizza l-amministrazzjoni tat-taxxa u tanalizza l-qafas regolatorju tal-kapital ta' riskju. Toħloq miżuri biex tistimula l-kompetizzjoni fis-settur tas-servizzi, b'mod partikolari fis-servizzi tan-negozji u l-professjonijiet regolati.
            
         
               3.
            
            
               Iżżid l-inċentivi għal irtirar aktar tard u tnaqqas id-diżinċentivi għax-xogħol għal min għandu t-tieni sors ta' dħul. Tnaqqas il-proporzjoni għoli tat-taxxa għal dawk bi dħul baxx u tiffaċilita t-transizzjoni minn impjiegi żgħar għal impjiegi standard.
            
         
      Magħmul fi Brussell, it-12 ta' Lulju 2016.
      
         
            Għall-Kunsill
         
         
            Il-President
         
         P. KAŽIMÍR
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  ĠU C 96, 11.3.2016, p. 1.
   
      (4)  Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).
   
      (5)  Taħt l-Artikolu 5(2) tar-Regolament (KE) Nru 1466/97.